**Zaštita djetetove privatnosti na internetu**

U veljači se obilježava Dan sigurnijeg interneta. Povodom toga željela bih se osvrnuti na problem medija i u našoj školi. Neprestano su u porastu sukobi učenika koji se odvijaju preko društvenih mreža. Učenici pomoću aplikacija za dopisivanje izražavaju svoje stavove o svemu što se događa u njihovom životu, no nisu svjesni da svaka riječ ostaje trajno zabilježena. Svima nama kroz dan prođu razne misli, no kada nisu zapisane, one odlaze u nepovratno i samim time nisu poprimile određenu vrijednost. Kada nešto napišete i pošaljete drugoj osobi internetom, te su riječi dobile određenu težinu. Ne možete nikada biti sto posto sigurni tko će pročitati nešto što ste napisali, a da se tih riječi više sami ni ne sjećate.

Zbog toga često s učenicima razgovaram o temi društvenih mreža i trajnosti svega što objavljujemo na internetu. Djeca su djeca i oni ne mogu u potpunosti razumjeti dalekosežnost određenih postupaka, no zato smo tu mi, odrasli, da im pomognemo razumjeti. U današnjem svijetu gdje je svima sve dostupno, ne znači da nam sve i koristi. A to je posebna vrsta zamke upravo na internetu.

Djeca se ne bi smjela samostalno služiti internetom. Zadaća svakog roditelja je zaštititi svoje dijete. I to ne znači da kršite njegovu privatnost, vi ju štitite. Internet nije sigurno mjesto, Internet je mjesto koje nudi sve i svašta. Jednako kao i pravi život. Ako vam dijete poželi s 9 godina otići u kafić, odbit ćete. Znate da tamo dijete nema što raditi bez prisutnosti odrasle osobe. Situacija je jednaka i za internet. No metaforički, internet bih prije usporedila sa sumnjivim noćnim klubom, nego s običnim kafićem.

Učenici često govore kako vrijeme provode na YouTubeu gledajući „youtubere“. To su uzori našoj djeci. No prije nego prepustite odgoj vašeg djeteta nekom „youtuberu“ pogledajte tko su te osobe. Poslušajte par videa, donesite vlastiti sud je li ta osoba netko tko će usaditi vašem djetetu ispravne ili krive vrijednosti. Razgovarajte sa svojim djetetom o tome što ono gleda i sluša. Razmijenite stavove, doznajte što vaše dijete misli o stavovima izraženima u videu nekog influencera. Ne treba se praviti da nova vremena jesu tu i ignorirati generacijski jaz, treba se naučiti nositi sa svim tim promjenama.

Nekada su se djeca odgajala u krugu roditelja, bake, djedova, općenito uže rodbine i prijatelja, susjeda. Danas utjecaj na našu djecu imaju osobe iz drugih svjetova. Svjetova koji ne pripadaju našoj svakodnevici. Koliko će sva ta promjena dinamike ostaviti traga, vjerujem da ćemo tek otkriti. Kao što ništa u životu nije crno-bijelo, tako nije ni internet. No bitno je da vi, roditelji, imate uvid u ono što vaše dijete radi na internetu. S kime se dopisuje, koje osobe prati, tko ili što ga zanima. Zato što su sve to prilike za odgoj i razgovor. Sve se može iskoristiti za razvijanje vašeg odnosa s djetetom te za odgojno djelovanje.

Danas ima pregršt mogućnosti kako zaštititi privatnost svoga djeteta na internetu. Samo treba osvijestiti da je internet jedan odvojeni svijet i da je u njemu vaše dijete i dalje dijete i da mu i tamo treba pomoć i zaštita odrasle osobe.

23.2.2022.

Marija Filipović, mag. paed